
Lovord om Sherryl Woods bøker



«Woods er en mester i å skildre følelser.»

–Publishers Weekly



«Sherryl Woods kan man stole på.

Her gir hun oss enda en drivende god kjærlighetshistorie.»

–Jayne Ann Krentz



«Sherryl Woods… skriver med en meget spesiell varme, innsikt,

sjarm og intelligens.»

–Heather Graham



«Sherryl Woods er en enestående begavet forfatter

som har en dyp innsikt i menneskets natur,

noe som kommer til uttrykk på hver eneste side.»

–Carla Neggers



«Sherryl Woods er en svært begavet forfatter med stor forståelse

for den menneskelige natur.»

–Romantic Times BOOKreviews


SHERRYL WOODS

Vertshuset Eagle Point

OVERSATT AV Mona Berge

–EN CHESAPEAKE SHORES-ROMAN–


Kjære leser!

Noe av det jeg liker aller best, er å starte en ny serie. Jeg får gå inn i en helt ny verden, møte fascinerende, sammensatte personer og forhåpentlig skape situasjoner og konflikter som gir gjenklang hos dere alle. Da jeg la planer for handlingen i denne nye serien, kom jeg stadig tilbake til Chesapeake Bay, et område som ligger mitt hjerte nær. Jeg har et sommerhus ved Potomac-elven like overfor utløpet til bukten. Det er få steder her i verden som kan by på et så vakkert og fredelig landskap.



Men omgivelsene er ikke det eneste som betyr noe. Enda viktigere er personene som skal fylle disse sidene. Denne gangen ville jeg skrive om en stor, dysfunksjonell familie. La meg få presentere familien O’Brien. Her får dere møte fire generasjoner. Mange av dem har mye uoppgjort med hverandre. Det er historier om svik, forsoning og selvfølgelig kjærlighet. Det blir innblanding og spleising og vanskelige valg. Og det blir også mye latter og noen tårer.



Dette er Abbys historie, men det er også en historie om søstre og hvordan de stiller opp for hverandre. Det er en historie om sterk kjærlighet, først tapt, så funnet. Og om to stolte menn som strever med å tro at man kan få en ny sjanse.



Velkommen til Chesapeake Shores. Jeg håper du vil like familien O’Brien og deres verden.



Med hilsen

Sherryl Woods




Til Morgan og Taylor… Velkommen til verden, jenter! Dere kommer definitivt til å bli en håndfull

for mødrene og fedrene og storebrødrene deres!


Prolog

Kranglingen hadde pågått mesteparten av natten. Abbys rom lå tre dører bortenfor foreldrenes soverom, så hun hørte de høye stemmene, men ikke ordene. Det var ikke første gang de hadde kranglet den siste tiden, men denne gangen føltes det annerledes. Den høylytte kranglingen og uroen hun følte, holdt henne våken det meste av natten.

Helt til hun gikk nedenunder like etter daggry og så at det sto kofferter i entreen, hadde Abby håpet at hun bare innbilte seg at noe var annerledes, at den stramme knuten i magen bare skyldtes den overivrige fantasien hennes som gjorde et nummer ut av ingenting. Nå visste hun bedre. Noen reiste denne gangen –kanskje for godt, hvis hun skulle dømme etter mengden bagasje som sto stablet opp ved døren.

Hun forsøkte å roe seg ned ved å si til seg selv at faren hennes, Mick O’Brien, reiste hele tiden. Han var en internasjonalt anerkjent arkitekt og alltid på farten –til en ny jobb og nye eventyr. Men igjen fikk hun denne følelsen av at noe var annerledes. Han hadde nettopp kommet hjem fra en reise, hadde bare vært hjemme et par dager. Det var sjelden han snudde i døren og dro igjen.

–Abby! utbrøt moren som om hun skvatt. Hun lød en smule irritabel også. –Hvorfor er du så tidlig oppe?

Abby ble ikke overrasket over at moren ble paff da hun så henne. De fleste tenåringer, også Abby og brødrene hennes, hatet å stå tidlig opp i helgene. På lørdagene sto hun som regel ikke opp før nærmere tolv.

Abby møtte morens blikk, så misnøyen i øynene hennes og skjønte umiddelbart at Megan hadde håpet å komme seg unna før noen sto opp, før noen kunne konfrontere henne med ubehagelige spørsmål.

–Du reiser, ikke sant? sa Abby uttrykksløst og forsøkte å la være å gråte. Hun var sytten, og hvis hun hadde rett i mistankene om hva som foregikk, måtte hun være sterk for de yngre søsknenes skyld.

Megan fikk tårer i øynene. Hun åpnet munnen for å si noe, men det kom ingen ord. Til slutt nikket hun bare.

–Men hvorfor, mamma? spurte Abby og lot spørsmålene strømme på. –Hvor skal du dra? Hva med oss? Meg, Bree, Jess, Connor og Kevin? Forlater du oss også?

–Å, skatten min, selvfølgelig forlater jeg dere ikke, sa Megan og strakte armene ut mot henne. –Dere er barna mine. Med det samme jeg har kommet i orden, kommer jeg tilbake og henter dere. Det lover jeg.

Selv om moren forsøkte å lyde overbevisende, hørte Abby undertonen av frykt. Hvor det enn var Megan hadde tenkt seg, var hun redd og veldig usikker. Og det var ikke rart. Hun og Mick O’Brien hadde vært gift i nesten tjue år. De hadde fem barn sammen og hadde skapt seg et liv her i Chesapeake Shores, småbyen Mick hadde planlagt og bygget sammen med brødrene sine. Og nå ville Megan reise av sted helt alene, begynne på nytt… Selvfølgelig var hun vettskremt.

–Er det virkelig dette du vil, mamma? spurte Abby og forsøkte å se logikken i en så drastisk beslutning. Hun kjente mange som hadde skilte foreldre, men mødrene deres hadde ikke bare pakket koffertene og reist. Hvis det var noen som hadde reist, var det alltid fedrene. Dette virket tusen ganger verre.

–Selvfølgelig er det ikke dette jeg vil, sa Megan heftig. –Men det kan ikke fortsette sånn som det er nå. Hun var på nippet til å si noe mer, men viftet med hånden i stedet. –Det er mellom faren din og meg. Jeg vet bare at jeg må gjøre noe. Jeg må begynne på ny frisk.

På en måte var Abby lettet over at Megan ikke hadde sagt noe mer. Abby ville ikke bli pålagt den byrden det var å vite hva som hadde drevet moren til å reise. Hun var glad i, og respekterte, begge foreldrene, og hun var usikker på hvordan hun ville ha taklet tankeløse, sinte bemerkninger som kunne påvirket det hun følte for dem begge.

–Men hvor har du tenkt å dra? spurte hun igjen. Det kunne umulig være så langt unna. Moren kunne vel ikke la henne være igjen her alene med problemene. Mick var hjelpeløs når det gjaldt følelser. Han kunne takle alt mulig annet –forsørge familien, være glad i dem, til og med være til stede på en kamp eller en tilstelning på skolen nå og da –men når det gjaldt alt det som skjedde i hverdagen, var det Megan de alle tydde til.

På den andre siden, hvorfor skulle ikke Megan anta at Abby kunne håndtere alt sammen? Alle i familien visste at Abby tok ansvaret som den eldste veldig alvorlig. Hun hadde alltid visst at foreldrene regnet med hennes støtte og hjelp. Bree, en veslevoksen tolvåring, og brødrene hennes kom til å takle det greit. Til å begynne med ville kanskje Bree bli innesluttet og reservert, men så moden og selvstendig som hun var, kom hun til å finne en måte å håndtere den nye situasjonen på. Kevin og Connor var tenåringer. De tenkte ikke på stort annet enn sport og jenter. De var for det meste flaue over den utadvendte og kjærlige moren.

Så da gjensto Jess. Hun var den minste, hun hadde fylt sju sist uke. Hun var for liten til å miste moren sin. Abby ante ikke hvordan hun skulle fylle den rollen, selv om det bare var midlertidig.

–Jeg skal ikke reise så veldig langt bort, forsikret Megan. –Så snart jeg har funnet en jobb og et sted å bo, kommer jeg og henter dere. Det vil ikke ta lang tid. Så la hun til med lavere stemme, som om hun snakket med seg selv: –Jeg vil ikke la det gå for lang tid.

Abby ville skrike til henne at bare en eneste dag ville være for lang tid, enhver avstand for fjern. Hvorfor kunne ikke moren forstå det? Men hun så så trist ut. Fortapt og ensom, faktisk. Kinnene hennes var våte av tårer også. Hvordan kunne Abby skrike til henne og få henne til å føle seg enda verre? Abby skjønte at hun rett og slett måtte klare dette på et vis og få de andre til å forstå.

Så slo en ny og mer skremmende tanke ned i henne. –Hva skal vi gjøre når pappa reiser på forretningsreise? Hvem skal passe på oss da?

Megans besluttsomme mine ble usikker, sikkert fordi hun hørte den reelle frykten i Abbys stemme. –Bestemoren deres flytter inn. Mick har allerede snakket med henne. Hun kommer senere i dag.

Da Abby hørte det, skjønte hun at denne separasjonen var permanent og ikke bare en midlertidig ordning som ville ta slutt straks foreldrene tok til fornuft. Abby begynte å skjelve. –Nei, hvisket hun. –Dette er så feil, mamma.

Megan så overrasket ut over reaksjonen hennes. –Men dere er jo så glad i bestemor alle sammen! Det blir flott for dere å ha henne boende her.

–Det er ikke det som er poenget, sa Abby. –Hun er ikke deg! Du kan ikke gjøre dette mot oss.

Megan trakk Abby inntil seg, men Abby rev seg løs. Hun nektet å la seg trøste når moren var i ferd med å reise fra dem og snu opp ned på livet deres.

–Jeg gjør ikke dette mot dere, sa Megan med et uttrykk som tryglet om forståelse. –Jeg gjør det for meg. Forsøk å forstå. I det lange løp er dette til det beste for oss alle. Hun rørte ved Abbys tårevåte kinn. –Du kommer til å elske New York, Abby. Spesielt du kommer til å elske den byen. Vi skal gå i teater, se ballett, gå i museer og gallerier.

Abby så på henne med vidt oppsperrede øyne. –Skal du flytte til New York? Hun glemte et øyeblikk sin egen drøm om å jobbe der, skape seg et navn i finansverdenen. Det eneste hun klarte å tenke på nå, var at det var flere timer å kjøre til New York fra Chesapeake Shores i Maryland. En liten del av henne hadde åpenbart håpet på at moren bare ville flytte til den andre siden av byen, eller kanskje til Baltimore eller Annapolis. Var ikke det langt nok for å komme seg unna problemene med Mick uten å forlate barna sine?

–Hva skal vi gjøre hvis vi trenger deg? ville hun vite.

–Da ringer dere selvfølgelig, sa Megan.

–Og så vente i timevis på at du kommer hit? Mamma, dette er galskap.

–Skatten min, det blir ikke lenge til jeg kommer og henter dere, bare noen få uker, og så er dere hos meg igjen. Jeg skal finne et fint sted hvor vi kan bo. Jeg skal finne de beste privatskolene. Mick og jeg er blitt enige om det.

Abby ønsket desperat å tro at alt kom til å ordne seg. Samtidig ville hun holde moren her og få henne til å svare på spørsmål til hun glemte denne sprø planen sin. Men akkurat da kom en drosje kjørende og parkerte utenfor. Abby så storøyd fra drosjen til moren.

–Skal du dra nå med det samme? Skal du ikke si ha det engang? Hun hadde jo gjettet såpass tidligere, men nå virket det rett og slett grusomt.

Tårene silte nedover Megans kinn. –Tro meg, det er best sånn. Det er lettere. Jeg har lagt igjen beskjeder til alle utenfor soveromsdørene, og jeg ringer i kveld. Vi er sammen igjen før du vet ordet av det.

Mens Abby sto der, stiv av sjokk, tok Megan opp de to første bagene og bar dem ned trappen til den ventende drosjen. Sjåføren kom ut og hjalp til med å bære resten.

Da entreen var tom, la Megan en finger under Abbys hake. –Jeg er så glad i deg, skatten min. Og jeg vet hvor sterk du er. Du er her og stiller opp for søsknene dine. Det er det eneste som gjør denne separasjonen ok.

–Den er ikke ok! utbrøt Abby heftig og hevet stemmen. Inntil dette øyeblikket hadde hun klart å ta seg sammen, men da hun skjønte at moren ikke engang hadde tenkt å bli værende lenge nok til å ta farvel med alle sammen, fikk hun lyst til å skrike. Hun var ikke voksen. Dette var ikke hennes problem, og det var ikke riktig å overlate til henne å løse det.

–Jeg hater deg! skrek hun da Megan gikk ned trappen med rak rygg. Hun ropte det igjen bare for å være sikker på at moren hørte hvor sint hun var, men Megan så seg ikke tilbake.

Abby ville ha fortsatt å rope helt til drosjen var ute av syne, men akkurat da hun åpnet munnen, så hun en bevegelse i øyekroken. Hun snudde seg og så at Jess sto der med store øyne fulle av forvirring og sorg.

–Mamma, hvisket Jess. Underleppen skalv da hun så ut gjennom den åpne døren på drosjen som kjørte av sted. Det gyllenrøde håret hennes var bustete, føttene bare, og hun hadde et avtrykk av puten på kinnet. –Hvor skal mamma?

Abby forsøkte å mønstre den indre styrken alle trodde hun hadde og stålsatte seg. Hun skjøv vekk sinnet og tvang frem et smil for lillesøsterens skyld. –Mamma skal ut og reise.

Jess fikk tårer i øynene. –Når kommer hun hjem igjen?

Abby la armene rundt søsteren. –Det vet jeg ikke sikkert, sa hun, og la til med en overbevisning hun slett ikke følte. –Hun lovte at hun ikke skulle være lenge borte.

Men selvfølgelig viste det seg at det var en løgn.


KAPITTEL 1

Femten år senere





Det var et slit å være superkvinne, tenkte Abby O’Brien Winters da hun gikk og la seg etter midnatt. Hun var psykisk og fysisk utslitt etter en turbulent arbeidsdag i Wall Street. Hun hadde fått skviset inn omtrent tjue minutters kvalitetstid med tvillingdøtrene før de sovnet midt i det første avsnittet av boken hun hadde begynt å lese for dem. Hun hadde spist oppvarmet kinamat for tredje kveld på rad, og så funnet frem seks omfattende markedsanalyserapporter hun måtte lese før børsen åpnet neste morgen. Sengelektyren hennes var mye mer krevende enn det Caitlyn og Carrie valgte.

Hun var dyktig i jobben som fondsforvalter for et stort aksjemeglerfirma, men hittil hadde det kostet henne et ekteskap med en flott mann, som hadde blitt lei av alltid å komme i annen rekke etter jobben hennes, og hun fikk aldri nok søvn. Selv om hun delte omsorgen for døtrene med Wes, følte hun ofte at hun ikke kjente de fem år gamle døtrene sine. De tilbrakte mer tid med barnepiken –og faren sin –enn med henne. Hun husket ikke lenger hva hun forsøkte å bevise eller for hvem.

Da telefonen ringte, kikket Abby på klokken og stønnet. På denne tiden av døgnet kunne det være et nødstilfelle. Med hamrende hjertet strakte hun seg etter telefonen.

–Abby, det er meg, sa søsteren Jessica. Jess var den yngste av de fem O’Brien-søsknene. Hun var også en skikkelig nattugle. Abby var lenge oppe fordi hun måtte klemme så mye jobb som mulig inn i løpet av døgnets tjuefire timer. Jess var lenge oppe fordi hun ikke livnet skikkelig til før månen og stjernene kom til syne. –Jeg ringte tidligere, men barnepiken sa at du ikke var kommet hjem ennå. Så ble jeg opptatt av et prosjekt jeg jobber med. Jeg håper jeg ikke vekket deg. Jeg vet jo at du pleier å legge deg sent.

–Nei, det går bra, forsikret Abby. –Er alt i orden? Du lyder stresset. Er det noe galt med bestemor? Eller pappa?

–Bestemor er frisk som en fisk. Hun kommer til å overleve oss alle. Pappa er ute og reiser et eller annet sted og bygger et eller annet. Jeg klarer ikke å følge med på alt det han driver med.

–Han var i California i forrige uke, sa Abby.

–Ja, da er det vel der han er, da. Du vet at han må ha overoppsyn med hver minste detalj når prosjektene hans blir bygget. Men når det er ferdig, mister han interessen, akkurat slik som med Chesapeake Shores.

Abby hørte en undertone av bitterhet i Jess’ stemme. Det var ikke overraskende. Som den yngste av en søskenflokk på fem, var det hun som mest savnet å tilbringe tid med faren. Mick O’Brien hadde allerede skapt seg et navn som arkitekt og byplanlegger da han tegnet og bygget Chesapeake Shores, som nå var et kjent kystsamfunn i Chesapeake Bay. Han hadde gjort det sammen med brødrene sine –en var snekker, den andre miljøvernforkjemper. Byen var blitt anlagt på jord som var blitt dyrket av Colin O’Brien, broren til oldefaren deres og en av de første i O’Brien-familien som utvandret fra Irland sent på 1800-tallet. Det skulle bli juvelen i kronen på Micks livsverk, og et idyllisk sted for barna hans å vokse opp. Slik hadde det ikke blitt.

Mick og brødrene hadde kranglet om det meste –fra byggemåte og miljøvernsaker til fredning og renovering av de få forfalne historiske bygningene som fantes i området. Det endte med at partnerskapet ble oppløst. Selv om de alle fremdeles bodde i eller i nærheten av Chesapeake Shores, hadde de liten kontakt bortsett fra i høytidene, da bestemoren insisterte på at familien skulle samles og gi et skinn av familielykke.

Abbys mor Megan hadde bodd i New York siden hun og Mick skilte seg femten år tidligere. Hun hadde hatt planer om at barna skulle flytte etter når hun var kommet i orden, men det hadde aldri skjedd. De hadde blitt boende i Chesapeake Shores med sin –for det meste –fraværende far og bestemor. De siste årene hadde de flyttet ut, en etter en, bortsett fra Jess, som lot til å ha et elsk-hat-forhold til stedet og faren.

Abby hadde selv flyttet til New York etter at hun ble ferdig med utdannelsen, og hun hadde igjen fått god kontakt med moren. Ingen av de andre søsknene hadde gjort det samme. Og alle søsknene hadde et anstrengt forhold til faren. Det var bestemoren –som bare hadde vært en liten jente da familien utvandret og bosatte seg i Maryland –med sitt falmede røde hår, livlige, blå øyne og brede smil, og et snev av den melodiske irske dialekten, som holdt familien samlet.

–Ringte du for å klage på pappa, eller er det noe annet du vil snakke om? spurte Abby søsteren.

–Jeg kan alltids finne på noe å klage over når det gjelder ham, sa Jess, –men jeg ringte faktisk fordi jeg trenger hjelp.

–Ja vel? Hva trenger du hjelp til? sa Abby straks. Hun hadde et nært forhold til alle søsknene, men Jess hadde en spesiell plass i hjertet hennes. Kanskje på grunn av den store aldersforskjellen, og fordi hun visste hvor sterkt skilsmissen hadde gått inn på henne. Abby hadde gjort sitt beste for å erstatte Megans plass i livet til Jess.

–Kan du komme hjem? ba Jess. –Det er litt for komplisert å forklare det over telefon.

–Å, vennen min, jeg vet ikke… Abby nølte. –Jeg har så fryktelig mye å gjøre på jobben for tiden.

–Det har du alltid, og det er nettopp derfor du vil ha godt av å komme hjem. Det er så lenge siden sist. Før du fikk jentene, skyldte du alltid på jobben. Så var det tvillingene. Nå er det jobben og tvillingene.

Abby krympet seg. Det var sant. Hun hadde funnet på unnskyldninger i årevis. Men hun hadde lindret den dårlige samvittigheten ved å si til seg selv at alle i familien elsket å komme på besøk til henne i New York, noe de gjorde ofte. Siden hun så dem alle ganske ofte, spilte det liksom ingen rolle at det alltid var hjemme hos henne og ikke i Chesapeake Shores. Hun hadde aldri tenkt over hvorfor det hadde vært så enkelt å holde seg unna barndomshjemmet. Kanskje fordi det ikke lenger føltes som et hjem etter at moren forlot dem.

Før hun fikk svart, fortsatte Jess: –Kom igjen, Abby. Når tok du en skikkelig ferie sist? Sikkert ikke siden bryllupsreisen, kan jeg tenke meg. Du vet at du har godt av en ferie, og jentene kommer til å trives godt her. De bør få litt kvalitetstid i byen bestefaren deres grunnla og se hvor vi vokste opp. Bestemor kunne ha skjemt dem skikkelig bort i et par uker. Vær så snill. Jeg ville ikke ha spurt hvis det ikke var viktig.

–Er det snakk om liv eller død? spurte Abby. Det var en slags intern kode de pleide å bruke for å rangere kriser som oppsto –fra uhyre viktig til bare litt midlertidig motstand.

–Det kan være det, sa Jess alvorlig. –Hele fremtiden min står på spill. Jeg tror du er den eneste som kan ordne opp i dette, eller iallfall den eneste jeg vil be om hjelp.

Abby ble slått av alvoret i stemmen hennes. –Kanskje det er best at du forteller meg om det nå med det samme.

–Du må komme hit for å forstå det. Hvis du ikke kan ta deg fri i et par uker, så kan du i det minste ta deg fri noen dager. Vær så snill.

Det var noe i søsterens stemme som Abby ikke hadde hørt før, et alvor som antydet at hun ikke overdrev da hun sa at hele fremtiden hennes sto på spill. Siden Jess var den eneste av de fem søsknene som hadde virret rundt uten å finne sin rette hylle her i livet etter at hun ble voksen, visste Abby at hun ikke kunne snu ryggen til henne. Og selvfølgelig hadde Jess rett i at Abby ville ha godt av en pause fra den hektiske hverdagen. Hadde hun ikke nettopp skjent på seg selv fordi hun nærmest var blitt en arbeidsnarkoman?

Hun smilte og tenkte på hvor herlig det ville bli å kjenne den salte, friske luften i Chesapeake Bay igjen. Og enda bedre var tanken på at hun ville få uforstyrret tid sammen med døtrene et sted der de kunne leke på lekeplassen som faren hennes hadde fått anlagt i byparken, bygge sandslott på stranden og løpe barbent i det kjølige vannet i bukten.

–Greit, jeg skal snakke med sjefen i morgen. Jeg håper vi kan komme til helgen, lovte hun og ga etter for Jess’ bønn. Hun bladde i den fulle avtaleboken sin og skar en grimase. –Men jeg kan bare være borte i et par dager, ok?

–En uke, ba Jess. –Jeg tror ikke at dette kan fikses i løpet av en dag eller to.

Abby sukket. –Jeg skal se hva jeg får til.

–Gjør så godt du kan, sa Jess. –Gi meg beskjed om når flyet lander, så henter jeg dere.

–Jeg kan leie en bil, sa Abby.

–Husker du hvordan det er å kjøre bil nå som du har bodd så lenge i New York? ertet Jess. –Jeg tviler på om du husker veien hjem.

–Jeg har ikke så dårlig hukommelse, svarte Abby. –Ser deg snart, skatt.

–Jeg ringer bestemor og forteller henne at dere kommer.

–Si at hun ikke skal begynne å styre og stelle for vår skyld, sa Abby, selv om hun visste at bestemoren kom til å gjøre det uansett. –Vi kan gå ut og spise. Jeg savner Maryland-krabber.

–Det er nok litt for tidlig i sesongen for det, sa søsteren. –Men hvis du har lyst på krabbe, skal jeg nok finne noen. Vi kan ha krabbe til middag på fredag. Vi kan spise ute på verandaen. Men jeg har ikke tenkt å hindre bestemor i å lage et festmåltid. La henne få bake og holde på. Hun elsker det.

Abby måtte le. Bestemorens bakervarer –paier, terter, småkaker, scones og kaker, var fantastisk gode. En gang i tiden hadde Abby hatt lyst til å lære alle de gamle familieoppskriftene og åpne et bakeri, men det var før hun fant ut at hun hadde interesse for –og talent for –økonomi. Det hadde vært hennes billett ut av Chesapeake Shores.

Nå, etter over ti hektiske år med klatring på karrierestigen, ekteskap, tvillingfødsel og skilsmisse –skulle hun reise hjem på et skikkelig besøk, ikke bare fly inn i all hast og ile tilbake til New York for å rekke en eller annen avtale. Men etter at hun hørte alvoret i stemmen til Jess, var hun usikker på om det var bra eller dårlig.

*

–Du kunne vel i det minste ta på deg et slips, brummet Lawrence Riley og skulte på sønnen. –Hvis du skal overta denne banken, må du gå foran med et godt eksempel for de ansatte. Du kan ikke komme inn her og se ut som om du nettopp har satt fra deg motorsykkelen.

Trace så lattermildt på faren. –Men jeg har jo det. Motorsykkelen min står på parkeringsplassen.

Rynken i farens panne ble enda dypere. –Jeg ba deg jo om å låne bilen til moren din. Du har et image å leve opp til nå.

–Hva skulle mor gjøre, da? spurte Trace rolig. –Jeg klarte ikke å se for meg henne på Harleyen min på vei til møtet i hageklubben.

–Hun har mange venninner som kunne ha gitt henne skyss, parerte faren.

–Men ingen av dem var interessert i å kjøre henne rundt til diverse steder etter møtet, svarte Trace.

–Du har nå et svar på alt også, brummet faren. –Denne situasjonen kommer aldri til å fungere hvis du ikke tar meg eller denne jobben på alvor.

–Jeg tar deg alltid på alvor, sa Trace. –Når det gjelder jobben, vil jeg ikke ha den. Jeg har en god jobb i New York. Bare fordi jeg ikke behøver å gå med dress eller bruke en kalkulator, er ikke det ensbetydende med at jobben ikke er respektabel. Jobben hans som frilans grafisk designer var godt betalt, han bodde og jobbet i en stor loftsleilighet i SoHo, og han behøvde ikke å følge farens ønsker. Det likte han.

–Så du mener at jeg skal la denne banken bli slukt av et av disse store bankkonglomeratene?

–Kanskje det er like greit, sa Trace og visste at svaret bare ville gjøre faren mektig irritert. –Det er den veien det går med alle små banker.

–Vel, denne banken skal ikke bli slukt, ikke så lenge jeg har noe jeg skulle ha sagt, sa faren sta. –Chesapeake Shores Community Bank tjener innbyggerne i denne byen på en måte som ingen av disse upersonlige monsterbankene kan gjøre.

Trace måtte si seg enig i det. Men han ville ikke involvere seg i driften av banken, familiearv eller ei. –Hvorfor ikke la Laila overta? spurte han og henviste til lillesøsteren. Det var en oppvarming for å overbevise faren. Hvis han klarte å overtale faren til å gi Laila den jobben hun alltid hadde ønsket seg, kunne han kjøre tilbake til New York i morgen. Men først måtte faren bli overbevist om at det var en god idé. –Tenk over det, far. Hun har hode for tall. Hun har alltid fått toppkarakterer i matte. Hun var den beste i kullet sitt og har en master fra Whareton School of Business. Hun er et naturtalent.

–Jeg har tenkt på det, vedgikk faren. –Jeg har til og med snakket med henne om det, men hun er ikke interessert.

Trace ble overrasket. –Hvorfor ikke det?

Faren trakk på skuldrene. –Hun sa at hun ikke ville være noens nest beste valg, selv ikke mitt.

Trace så forundret på ham. –Men du spurte henne først.

–Når har søsteren din brydd seg om logikk? Hun er overbevist om at jeg bare spurte henne fordi jeg visste at du ikke vil ha jobben.

–Jeg antar at du ikke forsøkte å overbevise henne om at hun tok feil, sa Trace.

–Hvordan kunne jeg det? Hun hadde jo rett.

–Tror du at dere to noen gang vil klare å kommunisere skikkelig? spurte Trace. Han og faren var på kant med hverandre nitti prosent av tiden, men Lawrence og Laila var ikke enige om noe som helst. De kunne krangle om bagateller som frokostblanding, så det var ikke rart om de kranglet om hvem som burde drive banken. Slik hadde det vært siden hun lærte å snakke.

–Mener du sånn som vi kommuniserer? spurte faren tørt.

–Ja, det ville vært en forbedring, svarte Trace. –Vet du hva? Jeg skal snakke med henne. Jeg kan megle mellom dere. Stoltheten hennes er såret fordi du i alle år har gjort det klart at du vil at jeg skal overta og flytte tilbake hit, men jeg skal nok få henne på andre tanker.

Faren slo neven i bordplaten. –Fanden steike, det er du som må komme på andre tanker, Trace. Hvor er det blitt av familielojaliteten? Jeg har jobbet hardt hele livet for å bygge opp noe som sønnen min kan overta, og så vraker du det bare helt uten videre.

–Jeg har hatt et helt liv til å tenke på det. Du har aldri lagt skjul på hva du forventet av meg. Jeg har tenkt grundig over det, tro du meg. Men du vet at en sånn ni til fire-jobb ikke er noe for meg. Jeg liker en jobb der jeg kan være kreativ, et ord som får bankfolk til å skjelve i buksene.

En skygge av smil kom til syne i farens alvorlige ansikt. –Ja, du har vel rett i det, vedgikk han. –Hva sier du til at du prøver et halvt år? Hvis du fremdeles hater jobben, kan du dra av gårde med min velsignelse. Det er vel et rettferdig kompromiss, synes du ikke det?

Som en respektert og etterspurt grafisk designer med oppdrag fra flere av New Yorks beste reklamebyråer, befant Trace seg i en posisjon som gjorde det mulig å oppfylle farens ønske. Han kunne til og med ta noen oppdrag på si for ikke å fly på veggen mens han bodde her i Chesapeake Shores. Hvis han sa ja, ville han bli fri for godt og aldri høre noe mer mas fra faren. Han kunne sikkert klare å gå kledd i dress i et halvt år. Han skyldte faren såpass. Og i det lange løp ville et slikt kompromiss lønne seg. Han ville ikke at det skulle oppstå en uoverstigelig kløft mellom dem.

Dessuten kunne han bruke mer tid på å forsøke å overbevise søsteren om at hun måtte legge vekk den tåpelige stoltheten og glemme det tullet om at hun var nest best. Hun hadde ønsket denne jobben siden hun lærte å telle. Hun burde ha grepet muligheten med begge hender i stedet for å kaste bort talentet sitt på å føre regnskap for noen få lokale firmaer. Dessverre hadde hun arvet farens stahet. Det kom nok til å ta et halvt år å megle frem en løsning mellom far og datter.

–Greit, et halvt år, nikket Trace. –Men ikke en dag lenger.

Faren smilte strålende. –Det får vi se på. Kanskje du finner ut at du har talent for bankdrift likevel.

–Eller du vil oppdage at jeg er fullstendig inkompetent når det gjelder matte.

–Du fikk alltid gode karakterer i matte. Han reiste seg og rakte frem hånden. –Velkommen om bord, sønn.

Trace trykket hånden hans og så granskende på ham. Det var et glimt i øynene hans som tydet på at det lå mer bak disse forhandlingene enn Trace hadde vært klar over. –Hva pønsker du egentlig på? spurte han vaktsomt.

–Pønsker på? Lawrence Riley hadde ikke pokeransikt, for å si det mildt. Kameratene hans i klubben kunne bekrefte det. De siste tretti årene hadde de fylt lommene med alle pengene han hadde tapt.

–Ikke spill uskyldig nå. Jeg ser at du pønsker på noe, og det har ingenting med jobben å gjøre.

–Vi har inngått en forretningsavtale, og det er jeg glad for, sa faren. –Kom, så skal jeg vise deg kontoret ditt. Det er ganske spartansk for øyeblikket, men du kan innrede det som du vil. Jeg skal be Raymond om å gjennomgå noen lånesaker med deg. Vi har et møte med lånekomiteen tirsdag morgen. Du må ha tatt dine beslutninger innen den tid.

Trace holdt opp en hånd. –Vent litt nå. Jeg kan ikke nok til ta beslutninger om lånesøknader.

–Raymond viser deg det grunnleggende. Han har vært min høyre hånd i årevis. Og det er ikke bare lånesøknader. Det er mulige tvangssalg også.

Trace fikk en ekkel følelse i magen. –Vil du at jeg skal bestemme om vi skal kaste ut folk fra hjemmet deres og legge huset ut på tvangssalg?

–Du kan ikke tenke sånn. Det er banken som eier huset. Dessuten tar du ikke slike beslutninger alene. Det er styret som har siste ord i slike saker, men vi følger sannsynligvis ditt råd.

–Aldri i verden, sa Trace. Ikke søren om han ville knuse folks drømmer. Alle forretningene og firmaene i Chesapeake Shores var små og familieeide. Det ville være som å ta vekk maten fra en families middagsbord, og det ville trolig være noen han kjente. Han var ikke sikker på om han hadde det som skulle til for å gjøre noe sånt.

–Du kan ikke være bløthjertet. Det er forretninger, det er snakk om dollar og cent. Det ser du når du har tatt en titt på dokumentene. Faren klappet ham på ryggen. –Begynn med det. Jeg sender Raymond inn.

Trace skulte på faren, som snudde og gikk ut av kontoret. Så snudde han seg mot skrivebordet der det lå en stabel med saksmapper. Skrivebordet var digert, av mahogni og opptok mesteparten av hjørnekontoret. Øverst i bunken lå en mappe med et stort, illevarslende rødt merke klistret på forsiden.

Han satte seg ned i skinnstolen bak skrivebordet og så nølende på den mappen. Men til slutt tok nysgjerrigheten overhånd. Han grep den, bladde opp på første side og begynte å lese.

–Fanken også, mumlet han. Mulig anmodning om tvangssalg –Vertshuset i Eagle Point. Eier: Jessica O’Brien.

Han kjente Jess O’Brien, men det var ikke henne han straks så for seg. Det var ansiktet til søsteren hennes, Abigail, som dukket opp i tankene. Kvinnen som hadde stjålet hjertet hans for mange år siden en dampende, het sommernatt, og så forsvunnet uten et ord til farvel. Gjennom årenes løp hadde han sagt til seg selv at det var latterlig å holde fast ved et slikt flyktig minne. Han hadde forsøkt å jage det vekk med andre forhold, de fleste tilfeldige og uforpliktende, men også et par som kunne ha blitt til noe seriøst. Men han ble aldri kvitt lengselen etter en viss person med kastanjebrunt hår, lattermilde øyne og en eventyrlysten personlighet som matchet hans.

Nå hadde han fått i oppgave å bestemme den fremtidige skjebnen til søsterens vertshus? Var det noe han visste om O’Brien-familien, så var det at de holdt sammen. Hvis han fikk Jess på nakken, ville han få resten av familien på nakken, Abby også. Var det derfor faren hadde hatt det glimtet i øynene?

Han skjøv den tanken vekk. Faren kunne ikke vite at han hadde vært forelsket i Abby i alle disse årene. Ingen visste det.

Bortsett fra Laila. Søsteren hans hadde vært Abbys bestevenninne. Hun hadde til og med dekket over for de to den fantastiske natten de hadde tilbrakt sammen i en bortgjemt vik. Var det mulig at hun og faren konspirerte mot ham?

Det var lite sannsynlig. Men kanskje han endelig fikk oppfylt ønsket om å se Abby igjen. Eller kanskje han var i ferd med å vikle seg inn i en floke av problemer. Eller kanskje begge deler.

*

En time senere satte Trace seg på motorsykkelen med hodet fullt av den begredelige økonomiske situasjonen vertshuset befant seg i. Nå ville han kjøre bort og ta en titt på det. Han håpet å finne noe –hva som helst –som kunne gi ham en grunn til å la lånet løpe videre. Han trengte gode argumenter å legge frem for styret, argumenter som kunne begrunnes med harde fakta.

Mens han kjørte bortover den smale, svingete kystveien, trakk han inn den friske sjøbrisen og nøt solen. Det var sent på våren, men duften av syriner hang fremdeles i luften da han kom rundt svingen ved Finchs eiendom. Enken Marjorie Finch, som hadde vært gammel og krokrygget allerede da han var barn, elsket syrinene sine. Hun hadde latt dem vokse og spre seg til de dannet en hekk langs veien. Ugress og blomster som forsøkte å vokse blant syrinene, ble angrepet som om det skulle vært en invasjon av aliens. Den omsorgsfulle pleien hadde gitt resultater. Syrinbuskene hadde store, tette, velduftende blomster.

Til høyre for ham strakte en smal stripe jord seg parallelt med stranden. Fiskeørnene bygget redene sine i de samme nakne grenene som de alltid hadde gjort. Han måtte smile da han så en uredd ørn bygge rede av kvister, fiskesnøre og til og med en bit av gul polititape på en stolpe i enden av en brygge. Eieren kom til å bli forbannet når han oppdaget at bryggen hans ville bli forbudt område resten av sommeren mens rovfuglene holdt til der.

Han kom frem til innkjørselen til vertshuset. Det hadde en gang i tiden vært en stor familiebolig i viktoriansk stil som lå på en klippe med utsikt til bukten. Nå var huset bygget om til vertshus. Sist han var her, hadde fasaden trengt et par malingsstrøk. Den fuktige sjøluften og de skarpe vintervindene hadde satt sitt preg på kledningen. Utemøblene på verandaen hadde ikke vært i noen særlig bedre forfatning. Den en gang så velpleide plenen var full av mose, og hagen var full av ugress. Patterson-familien hadde ikke brukt en cent på vedlikehold på mange år, og det syntes.

Men nå var det tydelig at Jess hadde nedlagt mye tid og krefter med å få eiendommen tilbake til sin fordums prakt. Huset var malt hvitt, og hvitfargen fikk et skjær av blått fra havet. Vinduslemmene var røde. Gresset var ikke like frodig som det en gang hadde vært, men plenen var grønn og velpleid. Asaleaene og syrinene blomstret, og en enorm rododendronbusk sto i full blomst opp mot verandaen på baksiden. Skiltet var nymalt og hang i messinglenker på en ny stolpe som var satt opp i enden av innkjørselen. Det så ut til at dette stedet var klart til å gjøre et comeback.

Men regnskapet til Jess fortalte en annen historie. Etter at hun tok opp lånet for et år siden, hadde hun stadig vært forsinket med avdragene, flere var ikke betalt i det hele tatt. Hun hadde brukt opp hver cent av det lille forretningslånet, men ennå var det ikke fastsatt noen åpningsdato for vertshuset. Hun hadde ingen inntekter. Hun hadde allerede fått et par formelle advarsler fra banken. Etter at bankkrisen oppsto, var bankene ekstra nervøse for lån som ble misligholdt. På papiret så det ut til at banken ikke hadde noe annet valg enn å inndrive lånet ved hjelp av tvangssalg. Trace krympet seg ved tanken på å gjøre det.

Mens han satt der på motorsykkelen i innkjørselen, ble døren åpnet og Jess kom ut. Hun rynket pannen da hun så ham.

–Hva gjør du her, Trace? spurte hun, skulte på ham og gikk over plenen med hendene i siden. Hun hadde stukket føttene inn i et par tresko. Jeansen og t-skjorten var tilsølt av maling –hvit og blå. Hun stilte seg rett ved siden av ham og stirret trassig på ham. Han ble straks minnet på en annen O’Brien med friskt, irsk temperament.

–Nå? spurte hun utfordrende.

–Jeg bare tar en titt.

–For faren din, kan jeg tenke meg.

–For banken, rettet Trace.

–Jeg trodde du dro fra byen for flere år siden. Jeg trodde ikke at du ville ha noe med banken å gjøre.

–Jeg vil ikke det. Jeg skal bare steppe inn i noen måneder.

–Lenge nok til å gjøre livet mitt til et mareritt?

Han flirte. –Kanskje lenger. Han slo ut med armen mot huset og hagen. –Du har hatt det travelt.

–Det har vært mye jobb, ja. Jeg har gjort mesteparten selv for å spare penger, sa hun, skjøt haken stolt frem og så ham inn i øynene.

–Det ville kanskje vært smartere å hyre inn håndverkere og få jobben gjort raskere så du kunne åpne.

–Jeg så ikke på det på den måten.

–Nei, tydeligvis ikke.

–Vil du ha en omvisning inne? spurte hun håpefullt. Nå var tonen entusiastisk. –Kanskje du kan dra tilbake og be faren din om å ha tålmodighet med meg når du har sett hvor flott det er blitt.

–Det er ikke så enkelt, Jess. Jeg vet at han har advart deg om at du ligger etter med avdragene. Banken ser kun på tallene, ikke om du har vært flink til å male.

–Når ble du en torpedo? Er du blitt en sånn bryr meg kun om tall-fyr som faren din? Du var ikke sånn da du var sammen med søsteren min. Hun så vurderende på ham. –Eller var du det? Var det derfor dere gjorde det slutt?

Trace stivnet. –Det vil jeg ikke snakke om. Abby har ingenting med dette å gjøre.

–Har hun ikke? For alt jeg vet, er du henrykt ved tanken på å få hevnet deg på henne. Det var hun som gjorde det slutt, ikke sant?

Kommentaren var ikke bare uhøflig, det var en fornærmelse. –Fanken heller, Jess, du vet ingenting om det som skjedde den gangen, og du vet åpenbart ingenting om meg hvis du tror at jeg ville bruke deg for å hevne meg på søsteren din.

–Jaså? sa hun med uskyldig mine. –Hun kommer tilbake snart, nemlig. Hun kommer i morgen.

Trace forsøkte å skjule sjokket. –Hils henne fra meg, sa han bare og startet motorsykkelen. –Vi ses, Jess.

Masken av trass slo sprekker. –Hva har du tenkt å si til faren din, Trace?

–Det aner jeg ikke, sa han som sant var. Så så han direkte på henne. –Men jeg kan love deg at det ikke har noe med Abby å gjøre.

Hun nikket langsomt. –Jeg tar deg på ordet.

Mens han kjørte tilbake, lurte han på om hun burde ta ham på ordet. Når det gjaldt de motstridende følelsene han hadde for Abby O’Brien, var han kanskje ikke helt til å stole på.

